ORDE do 21 de abril de 2008 pola que se autoriza a apertura e o funcionamento do centro privado de educación especial Amicos, do concello de Ribeira (A Coruña).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 16/05/2008

Examinado o expediente iniciado por María Esther Vidal Rodríguez, en calidade de presidenta da Asociación de Familias de Persoas con Discapacidade Psíquica Amigos, no cal solicita a apertura e funcionamento do centro privado de educación especial Amicos, para impartir unha unidade de educación especial.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria da Coruña, quen o remite cos informes correspondentes.
Vistos o Real decreto 334/1985, do 6 de marzo, de ordenación da educación especial (BOE do 16 de marzo); a Orde ministerial do 30 de xaneiro de 1986 (BOE do 4 de febreiro); o Real decreto 1004/1991, do 14 de xuño, polo que se establecen os requisitos mínimos dos centros que impartan ensinanzas de réxime xeral non universitarias (BOE do 16 de xuño); o Decreto 320/1996, do 26 de xullo (DOG do 6 de agosto), de ordenación da educación de alumnos e alumnas con necesidades educativas especiais; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias, e a Orde do 20 de setembro de 1995 (DOG do 15 de decembro) que o desenvolve.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar a apertura e funcionamento, no ano académico 2008/2009, do centro privado de educación especial Amicos, segundo os datos que se especifican no anexo desta orde.
Segundo.-Antes da posta en funcionamento das ensinanzas que por esta orde se autorizan, a Delegación Provincial da Consellería de Educación e Ordenación Universitaria, logo do informe da Inspección educativa, aprobará expresamente a relación de persoal que imparta docencia no devandito centro.
Terceiro.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que se sinala nesta orde.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 21 de abril de 2008.
Laura Sánchez Piñón
Conselleira de Educación e Ordenación Universitaria
ANEXO
Provincia: A Coruña.
Concello: Ribeira.
Parroquia: Oleiros.
Enderezo: r/ Gándara, 33.
Denominación: centro privado de educación especial Amicos.
Titular: Asociación de Familias de Persoas con Discapacidade Psíquica Amigos.
Código do centro: 15032674.
Ensinanzas que se autorizan: 1 unidade de educación especial (psíquicos).